钦定古今图书集成/明伦汇编/宫闱典/第041卷 > 世宗方皇后
## 钦定古今图书集成/明伦汇编/宫闱典/第041卷 > 世宗方皇后

按《明外史后妃传》：“孝烈皇后方氏，世宗第三后也，江
宁人，父锦衣千户锐具《外戚传》。帝即位且十年，未有
太子。大学士张璁言，古者天子立后，并建六宫，三夫
人，九嫔、二十七世妇，八十一御妻，所以广嗣也。陛下
春秋鼎盛，宜博求淑女为子嗣计。”从之。明年，后与郑
氏、王氏、阎氏、韦氏、沈氏、卢氏、沈氏、杜氏同册为九嫔，
冠九翟冠，大采鞠衣圭用次玉谷文册黄金涂，视皇
后杀五分之一。至期，帝衮冕告太庙，还，服皮弁，御华
盖殿，传制遣大臣行册礼。既册，从皇后朝奉先殿。礼
成，帝服皮弁，受百官贺，盖创礼也。张后废，遂立为后，
而封沈氏为宸妃，阎氏为丽妃。故事，立后谒内庙而
已。帝谓：“天子立三宫以承宗庙，《礼经》”有“庙见”之文。下礼臣议。是月御奉天殿，遣太傅郭勋、少傅张孚敬持
节册后，帝率谒太庙及世祖庙。越三日，颁诏天下。明
日，受命妇朝。二十一年，曹妃宫婢杨金英等谋弑逆，
赖后救得免，磔金英等并及妃。帝德后，进锐爵为侯。
久之，始知曹妃冤死。初，曹妃有色，帝爱之，册为端妃。
当金英等伺帝熟寝，以组缢上项，误为死结，气得不
绝。同事张金莲等知事不就，走告后。后驰至解组，帝
苏。后命内监张佐等捕宫人杂治，言金英等弑逆，王
宁嫔首谋。又曰：“曹端妃虽不与，亦知谋。”时帝病悸，不
能言，后传帝命，收曹妃及金英等，悉磔于市，并收斩
其族属十馀人，然妃实不知也，以宠故及于难。帝遂
衔后。二十六年十一月乙未，宫中火。中官请救后，帝
不应，后遂崩。诏以元后礼葬，预名葬地曰永陵，谥“孝
烈。”亲定谥礼，视昔加隆焉。礼成，颁诏天下。二十八年
十一月大祥。礼臣请安主奉先殿东夹室。帝曰：“奉先
东夹室，非正也，可即祔太庙。”大学士严嵩、尚书徐阶
等详议之。嵩等言：“祔祖姑，礼也。请岁时飨献，则入太
庙，藏主则幄宪庙、皇祖妣之右，以从祔于祖姑之义。”
帝曰：“祔礼至重，岂可权就？后非帝乃配，帝者自有一
定之序，安有享从此而主藏彼之礼？其祧仁宗，祔以
新序，即朕位次，勿得乱礼。”嵩曰：“祔《新序》，非臣下所敢
言。”帝曰：“孝慈皇后有故事。”嵩曰：“阴不可当阳位。”乃命
姑藏主睿皇后侧，以待再期。明年再期，帝终欲祔后
太庙，命再议。徐阶复言不可，都给事中杨思忠主阶
议，馀无言者。帝震怒。于是阶、思忠惶恐，言：“周建九庙，
三昭三穆，率六世而祧，至后兄弟相及，亦有不及六
世者。国朝庙制，同堂异室，与《周礼》不同。今太庙九室
皆满，若以圣躬论，仁宗当祧，固不待言。此异日圣子
神孙之事，陛下言之，是自预庙也。臣闻夏人之庙五，
商以七，周以九。礼由义起，五可七，七可九，九之外亦
可加也。请于太庙及奉先殿各增二室，以祔孝烈，毋
祧仁宗，陛下亦无预焉。”帝曰：“臣子之谊，当祧当祔，力
请可也。苟礼矣，何避豫为！”于是阶等复言：“唐、虞、夏五
庙，其祀皆五世四世。周九庙，三昭三穆，然而兄弟相
及，亦不能尽足六世。今仁宗为皇上五世祖，以圣躬
论仁宗于礼当祧。《礼》曰：‘天子与后，犹日之与月，阴之
与阳，相须而成。天子修男教，父道也。后修女顺，母道
也。请祧仁宗、祔孝烈皇后于太庙第九室，以明典礼’。”
疏入，因上《祧祔仪注》。已而请忌日祭，帝犹衔前议。报
曰：“孝烈所奉者，入继之君，忌不祭亦可。”阶等惶恐，请
益力。上曰：“非天子不议礼，后当祔庙。朕谕已久，顾饰
繁言以惑众听。”因谕严嵩等曰：“礼官从朕言，勉强耳，
即不忍祧仁宗，且置后主别庙，异日任臣下裁处，忌
日别祭可也。”于是礼臣不敢复言，第请如敕行，乃许
之。后二年，杨思忠为贺表，触忌，予杖削籍。隆庆初，上
尊谥曰《孝烈端》顺敏惠恭诚祗天卫圣皇后。移主弘
孝殿。